## El Palau de la Generalitat rep 5.800 visites durant el primer cap de setmana de la campanya ‘El nostre Nadal’

*** A partir del 26 de desembre i fins al 5 de gener, el Palau, l’edifici de Correus d’Alacant i la Casa dels Caragols de Castelló de la Plana tindran un carter i una bústia reial per a arreplegar les cartes dirigides a Ses Majestats els Reis d’Orient
* València, Castelló de la Plana, Alacant i Elx inclouran activitats per a tota la família fins al pròxim 5 de gener
* La programació festiva es pot consultar en la web <https://presidencia.gva.es/es/web/campanyes/nadal>**

El Palau de la Generalitat ha rebut la visita de 5.799 valencians i valencianes durant este cap de setmana, en el marc de la campanya ‘El nostre Nadal’ que oferix la possibilitat de conéixer la seu del Govern Valencià i el seu tradicional pessebre.

La campanya nadalenca inclou un ampli programa d’activitats i propostes musicals que es desenrotllaran fins a 5 de gener de 2026 en les ciutats d’Alacant, Castelló de la Plana, València i Elx.

El Palau de la Generalitat es podrà visitar fins al 5 de gener, en horari d’11 a 14 hores i de 16 a 20 hores, excepte els dies 25 de desembre i 1 de gener que romandrà tancat, i els dies 24 i 31 de desembre, en què l’horari serà d’11 a 14 hores.

A més, a partir del 26 de desembre i fins al 5 de gener, el Palau rebrà la visita del carter reial perquè els més xicotets puguen enviar les seues cartes a Ses Majestats els Reis d’Orient. L’horari d’obertura serà de 12 a 14 hores i de 17 a 20 hores, excepte el 31 i el 5 de desembre que obrirà només al matí i l’1 de gener que l’edifici romandrà tancat.

***Videomapping* sobre el Palau**

Este dilluns, 22 de desembre, a les 18:30 hores, el Palau acull un concert de nadales, a càrrec dels alumnes del Conservatori Professional de Música de València. I des del 14 fins al 24 de desembre, sobre la façana de la torre Vella del Palau de la Generalitat, s’està projectant un original ‘Calendari d’Advent’ mitjançant la tecnologia del *videomapping*.

A Castelló de la Plana, la Casa dels Caragols compta també amb un pessebre i una bústia reial. A més, la plaça de les Aules és l’escenari que acollirà activitats infantils i tallers de titelles.  
      
En la ciutat d’Alacant, el pessebre i la bústia reial estan situats en l’edifici de Correus. Mentres que la Biblioteca Azorín acull tallers participatius infantils i de circ, que conviden els xiquets i xiquetes a descobrir noves formes d’expressió i diversió.

Finalment, a Elx serà la plaça del Centre de Congressos l’epicentre de les activitats infantils, amb tallers de manualitats, balls i jocs tradicionals.

A més, la plaça de la Mare de Déu de València acull una gran varietat d’activitats infantils, contacontes, espectacles, dansa, màgia, tallers i un fotoreclam nadalenc, que convertiran l’espai en un autèntic punt de trobada per a famílies i grups d’amics.

**Visites al Palau**

El Palau de la Generalitat, seu de la més alta representació de les institucions valencianes, data del segle XV i està declarat monument històric artístic nacional. L’edifici conté nombroses obres d’art, com pintures, escultures, rajoleria o mobles, que són un excel·lent exponent de l’art i dels artistes valencians.

Les persones que el visiten poden gaudir, entre altres, del saló de les Corts, amb frescos de Juan Sariñena en les parets, en els quals es representen els estaments socials de l’època. Els taulells del sòcol d’esta sala procedixen de fàbriques valencianes i la sostrada i la galeria van ser llaurades en fusta per Ginés Linares i Gaspar Gregori.

Els dies i hores de les activitats podran variar en funció de l’agenda institucional. Es pot consultar la programació festiva en la [pàgina web de la Generalitat.](https://presidencia.gva.es/es/web/campanyes/nadal)

Fecha: 22/12/2025